Joventut i Infància posa en marxa els Esplais d'oci educatiu i alternatiu
04 de novembre 2020

![](/media/og0lawup/95-c_esplai-jove.jpg)  
  

La Regidoria de Joventut i Infància ha posat en marxa els Esplais d'oci educatiu i alternatiu. Es tracta de l’Esplai Kids i l’Esplai Jove, que reprenen la seua activitat ampliats, responent així a les demandes que s'han fet des dels diferents grups de participació de l'àrea. L'objectiu és oferir este espai de socialització, lúdic i d'aprenentatge totes les vesprades de la setmana, excepte diumenges, una petició que es va incloure en els plans de Joventut i Infància i que als quals ara, la regidoria dona compliment.

Estos espais es distribuixen tant per edats com per nucli de població. D'esta manera, hi haurà activitats per a menors d'entre 8 i 14 anys, davall el paraigües de l’Esplai Kids, i una oferta d'oci per a jóvens d'entre 12 i 25 anys, davall el nom d’Esplai Jove. Els menors d'entre 12 i 14 anys podran triar en quin grup se senten més identificats d’estos esplais a l'hora de decidir el grup. L’Esplai Kids tindrà lloc en el Centre Cultural Mario Monreal de Sagunt i en el Casal Jove del Port de Sagunt, i l’Esplai Jove en el Casal Jove del Port de Sagunt.

Els horaris que s'han establit per l’Esplai Kids Sagunt són els dilluns i dimecres de 17 h a 20 h i els dissabtes de 18 h a 20 h; l’Esplai Kids del Port de Sagunt, serà els dimarts i dijous de 17 h a 20 h i els dissabtes de 18 h a 20 h. D'altra banda, l’Esplai Jove del Port de Sagunt serà els dilluns, dimecres i divendres de 17.30 h a 20.30 h. Les activitats que es programaran seran tornejos de videojocs, tornejos de jocs de taula, manualitats, futbolí, billar, etc.

A esta oferta d’Esplais se suma un altre dels programes d'oci alternatiu i més èxit de públic en la regidoria, Lluna Plena, amb activitats dirigides a adolescents i coordinades per ells mateixos que es realitzaran tots els dissabtes de 17 h a 21 h i que oferirà una àmplia oferta d'activitats com a tornejos, tallers, exhibicions, música, entre d’altres.

Des de la regidoria asseguren que tots els Esplais compliran amb les mesures sanitàries, establint grups de màxim 10 jóvens en cada hora, dividint així cada jornada en dos grans blocs o torns; es prendrà la temperatura i es posarà gel hidroalcohòlic en les entrades; es procedirà a la desinfecció de recursos utilitzats entre cada torn (comandaments de consoles, comandaments de futbolí, jocs de taula, etc.) i es prendrà nota de les dades personals dels assistents.

El regidor de Joventut i Infància, Guillermo Sampedro, ha assegurat que, malgrat les circumstàncies sanitàries, «**mantenim un espai propi per als menors, amb activitats, jocs, tallers i altres, mesclant formació però, sobretot, diversió i oci, cobrint totes les franges d'edat i amb una programació que ells i elles coordinen a través de propostes en els diferents espais de dinamització i participació que tenim en la regidoria**». Sampedro ha afirmat que els Esplais i Lluna Plena «**són una aposta de la regidoria per oferir una oferta d'oci controlada i segura des de l'Ajuntament, en estos moments tan complicats i amb poca oferta privada d'oci, d'ací la importància d'oferir esta programació. Hem posat tots els mecanismes per a garantir les mesures sanitàries pertinents i generar espais segurs en els quals els nostres jóvens puguen gaudir d'un oci públic, sa, gratuït, saludable i alternatiu**».​

*   [](http://www.facebook.com/sharer.php?u=https://aytosagunto.es/va/actualitat/joventut-i-infancia-posa-en-marxa-els-esplais-d-oci-educatiu-i-alternatiu/ "Facebook")
*   [](http://twitter.com/share?url=https://aytosagunto.es/va/actualitat/joventut-i-infancia-posa-en-marxa-els-esplais-d-oci-educatiu-i-alternatiu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/joventut-i-infancia-posa-en-marxa-els-esplais-d-oci-educatiu-i-alternatiu/ "Linked In")
*   [](mailto:?body=https://aytosagunto.es/va/actualitat/joventut-i-infancia-posa-en-marxa-els-esplais-d-oci-educatiu-i-alternatiu/)